Document ID: 32006R0089

KOMISJONI MÄÄRUS (EÜ) nr 89/2006,
19. jaanuar 2006,
millega muudetakse määrust (EÜ) nr 2295/2003 seoses munade turustamisel kasutatavate märgetega, juhul kui kanade juurdepääs uiteväljale on piiratud
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta määrust (EMÜ) nr 1907/90 munade teatavate turustusnormide kohta, (1) eriti selle artikli 7 lõike 1 punkti d ja artikli 10 lõiget 3,
ning arvestades järgmist:
(1)
Komisjoni määrusega (EÜ) nr 2295/2003 (2) on kehtestatud määruse (EMÜ) nr 1907/90 rakenduseeskirjad.
(2)
Komisjoni 30. jaanuari 2002. aasta direktiiviga 2002/4/EÜ (nõukogu direktiiviga 1999/74/EÜ hõlmatud munakanasid pidavate ettevõtete registreerimise kohta) (3) on kehtestatud munakanade kaitse miinimumnõuded.
(3)
Tarbija kaitsmiseks võimaliku teabe eest, mille abil püütakse pettusega saada puurikanade munade ja tavaliste munade hinnast kõrgemat hinda, on määrusega (EÜ) nr 2295/2003 kehtestatud linnukasvatuse miinimumnõuded, mille järgimise korral tohib kasutada tootmisviisi kirjeldavat märget. Kasutada tohib ainult nimetatud määruse II lisas ettenähtud mõisteid ja ainult III lisas ettenähtud nõuete järgimise korral.
(4)
Selleks et turustada mune märkega “vabalt peetavate kanade munad”, on muude tingimuste hulgas oluline, et kanadel oleks võimalik viibida uiteväljal.
(5)
Ühenduse õiguse alusel võib kodulindude juurdepääsu uiteväljale piirata (piirangu võivad kehtestada ka veterinaarasutused) inimeste ja loomade tervise kaitsmise huvides.
(6)
Kui tootja ei saa enam täita kõiki määruse (EÜ) nr 2295/2003 III lisas määratletud tootmistingimusi, peab ta tarbija huvides lõpetama tootmisviisi kirjeldava märke kasutamise kohustuslikul märgistusel.
(7)
Arvestades selliste piirangute võimalikke majanduslikke tagajärgi ja seda, et kogu majandusharu vajab märgistamise suhtes kohanemisaega, ning tingimusel, et toodete kvaliteet oluliselt ei muutu, tuleks ette näha üleminekuperiood, mille jooksul tootja võib jätkata tootmisviisi kirjeldava märke “vabalt peetavate kanade munad” kasutamist.
(8)
Erand uiteväljale juurdepääsu suhtes on ette nähtud ainult määruse (EÜ) nr 2295/2003 III lisa punkti 1 alapunkti a esimeses lõigus nimetatud “veterinaarasutuste poolt kehtestatud ajutiste piirangute ajal”.
(9)
Ei ole täpsustatud, kui kaua tootja tohib jätkata märke “vabalt peetavate kanade munad” kasutamist, kui munakanadel ei ole enam ajutiste piirangute tõttu juurdepääsu uiteväljale; seetõttu tuleb tarbija huvides erandi kohaldamise aeg piiritleda.
(10)
Seepärast tuleks määrust (EÜ) nr 2295/2003 vastavalt muuta.
(11)
Käesoleva määrusega ettenähtud meetmed on kooskõlas kodulinnuliha- ja munaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2295/2003 III lisa punkti 1 alapunkti a esimene lõik asendatakse järgmise tekstiga:
“-
Kanadel on terve päev juurdepääs uiteväljale; erandit selle nõude täitmisest kohaldatakse piirangu ajal (ka veterinaarasutuste poolt kehtestatud piirangu ajal) kuni 12 nädala jooksul.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. jaanuar 2006

Labels: 7
3
17
6